


DIRBTINIU INTELEKTU PAREMTO MEDICININIŲ DOKUMENTŲ RENGIMO SPRENDIMO TECHNINĖ SPECIFIKACIJA
Bendrosios nuostatos
VšĮ Lietuvos sveikatos mokslų universiteto Kauno ligoninės (toliau – Pirkėjas) specialistai susiduria su dideliu administraciniu krūviu pildydami medicininę dokumentaciją. Siekiant optimizuoti šį procesą, reikalingas sprendimas, kuris automatizuotų ambulatorinio apsilankymo formų pildymą. Šiuo metu siekiama įdiegti dirbtiniu intelektu (toliau – DI) paremtą įrankį, kuris veiktų naršyklės pagrindu ir leistų įrašyti gydytojo bei paciento pokalbį, jį transkribuoti bei atlikti pirminę teksto analizę.
Pacientų duomenų tvarkymui Pirkėjas naudoja Ligoninės informacinę sistemą (toliau – ESIS). Perkamas DI sprendimas turi gebėti per integracinę sąsają perduoti transkribuotus duomenis į struktūrizuotą medicininį įrašą, saugomą ESIS, užtikrinant automatizuotą duomenų mainų procesą be rankinio informacijos perkėlimo.

DI sprendimo paskirtis – DI sprendimas turi veikti kaip pagalbinė priemonė, leidžianti operatyviai ir tiksliai parengti medicininę dokumentaciją (ambulatorinio apsilankymo formas), naudojant gydytojo ir paciento vizito garso įrašą, jo transkripciją bei struktūrizuotą informacijos apdorojimą.
Sistemų integracija – siekiant užtikrinti vieningą duomenų srautą, Pirkėjas suteikia esamos Ligoninės informacinės sistemos (ESIS) integracinės sąsajos ribotą funkcionalumą (pateikiama šių sąlygų 9 - 14 punktuose). Tiekėjo siūlomas DI sprendimas privalo turėti technines galimybes prisitaikyti prie šios esamos integracinės sąsajos ir užtikrinti automatizuotą struktūrizuotų duomenų perdavimą. Veikianti integracija yra privaloma sąlyga sėkmingam pirkimo tikslų įgyvendinimui, tiesiogiai užtikrinanti pagrindinį pirkimo siekį – eliminuoti rankinį duomenų suvedimą į paciento kortelę ir maksimaliai sumažinti administracinį laiką.
Veikimo principas ir atsakomybės ribos – DI sprendimas veikia kaip pagalbinė priemonė, skirta palengvinti dokumentavimo procesą, tačiau nepriima klinikinių sprendimų. DI sugeneruotas tekstas sistemoje traktuojamas kaip juodraštis. DI sprendimas privalo būti suprojektuotas taip, kad duomenys į Ligoninės informacinę sistemą (ESIS) būtų perduodami tik po to, kai galutinį medicininio įrašo turinį peržiūri, įvertina ir savo veiksmu patvirtina gydytojas (sistemos naudotojas). Už medicininio įrašo turinio teisingumą ir pagrįstumą pilna apimtimi atsako jį patvirtinęs sveikatos priežiūros specialistas.
Pirkimo objektas

Pirkimo objektai pateikti lentelė 1.

[bookmark: _Ref221554995]lentelė 1
	Eil. Nr.
	Prekių/paslaugų pavadinimas
	Mato vnt.
	Orientacinis kiekis

	1.
	DI sprendimo licencija (prenumerata) 
	---
	---

	1.1.
	Planas A – 1000 formų abonentinis mėnesinis įkainis
	Mėn.
	1 *

	1.2.
	Planas A – papildomos formos įkainis
	Vnt.
	1 *

	1.3.
	Planas B – 3000 formų abonentinis mėnesinis įkainis 
	Mėn.
	11 *

	1.4.
	Planas B – papildomos formos įkainis
	Vnt.
	1 *

	2. 
	Integracinės sąsajos kūrimo / pritaikymo darbai
	kompl.
	1


Pastaba:
* – nurodomas vieneto įkainis, skirtas pasiūlymų palyginimui.
**  – papildomų formų apdorojimo nėra planuojama ir prognozuojama išpirkti visa apimtimi. Paslauga bus naudojama pagal poreikį, viršijus į mėnesinį mokestį įskaičiuotą formų apdorojimo kiekį.
Reikalavimai DI sprendimo funkcionalumui
DI sprendimas turi būti dirbtiniu intelektu paremta sistema, skirta medicininiams dokumentams rengti, apimanti garso įrašymą, transkripciją (angl. speech-to-text, STT), duomenų maskavimą ir struktūravimą (angl. large language model, LLM).
DI sprendimas turi leisti jungtis Pirkėjo naudotojams jiems skirtomis paskyromis, užtikrindamas kibernetinį saugumą.
Funkciniai ir techniniai reikalavimai pateikti lentelė 2. Tiekėjas, teikdamas pasiūlymą, patvirtina, kad siūlomas DI sprendimas yra brandus (produkcinės stadijos) ir visos nurodytos funkcinės, kokybinės bei kiekybinės charakteristikos pilnai veikia nuo DI sprendimo įdiegimo momento. DI sprendimas negali būti laikomas eksperimentiniu, vystomu ar priklausomu nuo papildomo apmokymo po įdiegimo siekiant pasiekti reikalaujamus veikimo rodiklius. Visi reikalavimuose apibrėžti tikslumo, našumo ir funkcionalumo parametrai turi būti užtikrinami iš karto po diegimo, be papildomo sistemos „apmokymo“ eksploatacijos metu.

[bookmark: _Ref221554985]lentelė 2
	Nr.
	Funkcija / Reikalavimas
	Aprašymas
	Siūlomo sprendimo atitikimas

	1. 
	Prieinamumas ir platforma
	DI sprendimas turi būti pasiekiamas per interneto naršyklę (pvz., „Edge“, „Chrome“, „Safari“) be papildomos programinės įrangos diegimo kompiuteriuose.
	

	2. 
	Garso įrašymas
	Galimybė inicijuoti gydytojo ir paciento pokalbio įrašymą tiesiogiai naršyklėje. Numatoma, kad įrašas pradiniame etape gali būti saugomas naršyklės atmintyje bei realiu laiku perduodamas į teikėjo infrastruktūrą, sudarant galimybę transkripcijos procesą pradėti dar įrašymo metu. 
	

	3. 
	Turinio peržiūra ir redagavimas (Validacija)
	Prieš suformuojant galutinį dokumentą ar perduodant jį per integracinę sąsają, DI sprendimas privalo pateikti sugeneruotą tekstą naudotojo peržiūrai:
Galimybė laisvai redaguoti visus DI sugeneruotus laukus (taisyti klaidas, papildyti, trinti); 
Aiškus patvirtinimo veiksmas (pvz.: mygtukas „Patvirtinti“ arba „Siųsti“), be kurio duomenų perdavimas negali įvykti.
	

	4. 
	Naudotojo sąsaja
	DI sprendimas turi užtikrinti interaktyvų grįžtamąjį ryšį naudotojui visų procesų metu (įskaitant, bet neapsiribojant):
Būsenų indikacija: Vienareikšmiškai vizualiai indikuoti sistemos būsenas: „Vyksta įrašymas“ (pvz., mirksintis indikatorius), „Duomenys siunčiami“, „Vyksta generavimas“ (progreso juosta ar laukimo indikatorius).
Mikrofono patikra: Įrašymo metu turi būti rodoma garso signalo vizualizacija (pvz., garso banga arba lygio skalė), kad naudotojas matytų, jog mikrofonas veikia ir garsas yra fiksuojamas.
Apsauga nuo duomenų praradimo: Sistema privalo parodyti įspėjimą (patvirtinimo langą), jei naudotojas bando uždaryti naršyklės langą, atnaujinti puslapį ar išeiti iš formos neišsaugojęs duomenų.
Informatyvūs klaidų pranešimai: įvykus sutrikimui, pranešimai turi būti pateikiami aiškia, ne technine kalba (pvz., vietoj kodo „Error 500“ nurodyti „Sutriko ryšys su serveriu, patikrinkite interneto ryšį“).

	

	5. 
	Automatinis kalbos atpažinimas (STT) ir kalbos palaikymas

	DI sprendimas privalo automatiškai transkribuoti garso įrašą į tekstą. Privalomas kokybiškas lietuvių kalbos palaikymas, atpažįstant natūralią, nenutrūkstamą šnekamąją kalbą (įskaitant gramatiką, skyrybą ir sakinių struktūrą).
	

	6. 
	Specializuotas medicininis pritaikymas
	DI sprendimas turi būti specializuotas medicinos sričiai: gebėti atpažinti ir teisingai užrašyti (įskaitant, bet neapsiribojant):
· medicininę terminiją*,
· vaistų pavadinimus, 
· TLK kodus, 
· dozavimą,
· lotyniškus terminus (pvz.: diagnozes), naudojamus kartu su lietuvių kalba, 
· [bookmark: _Hlk233979722]instrumentinio tyrimo ACHI kodus.
	

	7. 
	Dokumentų struktūravimas pagal E025 formą (LLM analizė)
	Transkribuojamas tekstas turi būti suformuojamas į struktūrizuotą medicininį dokumentą, atitinkantį elektroninės formos E025 (Ambulatorinio apsilankymo aprašymas) struktūrą. Sistema privalo gebėti išskirstyti pokalbio informaciją į atitinkamus laukus (pagal aktualią E025 formos redakciją).
	

	8. 
	Pritaikomumas skirtingiems konsultacijų tipams
	DI sprendimas privalo turėti specializuotus veikimo scenarijus (automatiškai juos identifikuoti pagal turinio kontekstą ir pasirinkti scenarijų), pritaikytus skirtingos apimties ir pobūdžio paslaugoms:
Ambulatorinė konsultacija (standartinis vizitas);
Išplėstinė ir išsami konsultacija (detalesnė anamnezė ir apžiūra); 
Instrumentinis tyrimas (pvz., echoskopija, endoskopija) – gebėjimas apdoroti diktavimą aprašant tyrimo vaizdus.
	

	Kokybės reikalavimai

	9. 
	Kokybės rodikliai (STT ir LLM)
	Garso transkripcijos (STT) kokybė
· Lietuvių kalbos žodžių atpažinimo tikslumas: ≥ 92 % (WER (angl. word error rate) rodiklis ne didesnis kaip 8 %).
· Medicininių terminų atpažinimo tikslumas: ≥ 90 %
· Skyrybos ženklų ir sakinių struktūros tikslumas: ≥ 85 %.
LLM generuojamo struktūrizuoto dokumento kokybė:
· naudotojo atliktų korekcijų dalis sugeneruotame tekste –  ≤ (ne daugiau kaip) 10 % (skaičiuojama pagal naudotojo pakoreguotų simbolių skaičių sugeneruotame tekste iki jo pateikimo į ESIS); 
· be korekcijų patvirtintų formų dalis – > (ne mažiau kaip) 50 %. 

	Tiekėjas pateikia:

· demonstracinius pavyzdžius,
· testavimo protokolus,
· nuasmenintų (pavyzdinių) medicininių išrašų pavyzdžius.

	10. 
	Našumo ir greitaveikos reikalavimai
	Greitaveika:
· Transkripcijos apdorojimo laikas: ne ilgesnis kaip 1 × įrašo trukmė (pvz., 10 min. įrašas – 10 min. apdorojimas).
· Sistemos pralaidumas:
· Vienu metu apdorojamų užklausų skaičius: ≥ 50 lygiagrečių užklausų be veikimo sulėtėjimo.
· Maksimali įkėlimo apkrova: iki 100 konsultacijų per valandą, nedarant įtakos veikimui.
· Sistemos prieinamumas per mėnesį: ≥ 99,5 %.
	

	Saugumo reikalavimai

	11. 
	Administratoriaus modulis: Naudojimo statistika ir veiksmų auditas
	DI sprendimas turi turėti administratoriaus sąsają, kurioje Pirkėjo įgaliotas asmuo gali stebėti paslaugos naudojimo rodiklius ir formuoti ataskaitas:
Naudojimo statistika: Galimybė peržiūrėti ir filtruoti duomenis pagal naudotoją ir laikotarpį. Privalomi rodikliai: atliktų konsultacijų skaičius, garso įrašų trukmė, apdorotų formų skaičius.
Saugumo auditas (angl. audit logs): sistemoje turi būti registruojami visi prisijungimai, atsijungimai bei esminiai veiksmai (pvz., naudotojo sukūrimas, teisių keitimas). Žurnale turi būti fiksuojama: veiksmo data ir laikas, naudotojo ID, IP adresas ir veiksmo tipas.
Privatumo saugiklis: Statistikos ir audito žurnaluose neturi būti saugomi ar atvaizduojami jokie pacientų asmens duomenys ar transkribuotas tekstas – tik techniniai metaduomenys.
	

	12. 
	Infrastruktūra ir duomenų lokalizacija
	Visa DI sprendimo infrastruktūra ir duomenų apdorojimas (serveriai, saugyklos, DI modeliai) privalo būti Europos Sąjungos teritorijoje.
	

	13. 
	Duomenų saugumas (Šifravimas)
	Duomenų perdavimas turi būti vykdomas naudojant TLS protokolą. Duomenys saugyklose (at rest) turi būti šifruojami (pvz., AES-256 standartu).
	

	14. 
	Automatinis duomenų naikinimas
	DI sprendimas turi būti sukonfigūruotas taip, kad garso įrašai ir jų transkripcijos būtų automatiškai ir negrįžtamai ištrinami iš serverių nedelsiant po jų apdorojimo užbaigimo ir kai tik pasibaigia jų tiesioginio panaudojimo poreikis. Saugojimas po apdorojimo nėra leidžiamas. Jeigu dėl incidento (pvz., dingus elektrai ar išsijungus kompiuteriui) apdorojimas nutrūksta ir įprastas duomenų naikinimas neįvykdomas, laikinojoje serverio saugykloje likę garso įrašo fragmentai turi būti negrįžtamai pašalinami per 24 valandas.
Naršyklės pusėje garso įrašai ir susiję duomenys turi būti laikomi tik sesijos metu ir automatiškai ištrinami uždarius naršyklės langą, skirtuką arba atnaujinus puslapį.

	

	15. 
	Draudimas naudoti mokymui
	Pirkėjo duomenys (garso įrašai, tekstai) negali būti naudojami DI modelių mokymui ar tobulinimui.
	


* Pastaba – medicininė terminija (įskaitant, bet neapsiribojant): abdominalinės chirurgijos, kraujagyslių chirurgijos, plastinės ir rekonstrukcinės chirurgijos, endokrinologijos, geriatrijos, pulmonologijos, dermatovenerologijos, psichiatrijos (psichiatrijos ir ftiziatrijos), psichosocialinės reabilitacijos, dietologijos, klinikinės fiziologijos, radiologijos, echoskopijos, endoskopijos, kardiologijos, urologijos, ortopedijos ir traumatologijos, anesteziologijos ir reanimatologijos, neonatologijos, fizinės medicinos ir reabilitacijos (suaugusiųjų ir vaikų), slaugos, neurologijos, vidaus ligų, oftalmologijos, otorinolaringologijos, akušerijos ir ginekologijos, alergologijos ir klinikinės imunologijos, vaikų ligų, logopedijos, vaikų raidos sutrikimų, infekcinių ligų, nefrologijos, reumatologijos, gastroenterologijos

Reikalavimai integracinei sąsajai
[bookmark: _Ref234414955]Integracinė sąsaja užtikrina, kad DI sprendimo sugeneruoti E025 (Ambulatorinio apsilankymo aprašymo) duomenys būtų automatizuotai perduodami į Ligoninės informacinę sistemą (ESIS) be rankinio perkėlimo. Tiekėjo siūlomas sprendimas privalo prie šios sąsajos prisitaikyti.
Tiekėjo atsakomybėje yra užtikrinti integracijos tarp siūlomo DI sprendimo ir ESIS funkcionalumą:
1.1. Sukurti, pritaikyti ir (ar) kitaip parengti DI sprendimo integracinę sąsają duomenų mainams su ESIS;
1.2. Teikti sukurtos DI sprendimo integracinės sąsajos (API) aprašymą (techninę specifikaciją), nurodant duomenų mainų metodus, struktūrą ir parametrus;
1.3. Užtikrinti, kad integracinė sąsaja palaikytų saugų duomenų perdavimą naudojant šifruotus protokolus (TLS/SSL).

[bookmark: _Ref226127575]Esama ESIS integracinė sąsaja gali užtikrinti tokį veikimo principą:
1.4. Naudotojas ESIS E025 formos pildymo lange paspaudžia DI sprendimo iškvietimo mygtuką (pvz., „Balso diktavimas“).
1.5. ESIS serveris „serveris–serveriui“ kreipiasi į sprendimo API ir gauna trumpalaikį prisijungimo raktą (token).
1.6. ESIS naršyklėje atidaro DI sprendimo langą, perduodama reikiamą integracijos kontekstą URL parametrais.
1.7. DI sprendime naudotojas įrašo pokalbį; DI sprendimas jį transkribuoja ir suformuoja E025 juodraštį; naudotojas jį peržiūri, redaguoja ir patvirtina.
1.8. Patvirtinus, DI sprendimas struktūrizuotus E025 duomenis per ESIS API įrašo atgal į ESIS.
1.9. Naudotojas grąžinamas į ESIS langą pagal perduotą returnUrl.

ESIS pusėje realizuotas funkcionalumas:
1.10. Iškvietimo mygtukas – E025 formos pildymo lange pateikiamas iškvietimo mygtukas, inicijuojantis DI sprendimo lango atidarymą.
1.11. Trumpalaikio rakto gavimas (serveris–serveriui) – paspaudus mygtuką, ESIS serveris kreipiasi į DI sprendimo API su Pirkėjui suteiktos integracinės paskyros duomenimis ir gauna trumpalaikį prisijungimo raktą (token). Raktas naudojamas tik atidaromo sprendimo lango autentifikacijai.
1.12. DI sprendimo lango atidarymas su kontekstu – naujame naršyklės lange (arba kortelėje) atidaromas DI sprendimas, kontekstą perduodant URL parametrais.

https://{sprendimo-adresas}/int?token={token}&recordId={recordId}&doctorId={doctorId}&personGuid={personGuid}&returnUrl={returnUrl}&form=e025
	Parametras
	Aprašymas
	Privalomas

	token
	Trumpalaikis prisijungimo raktas, gautas iš DI sprendimo API.
	Taip

	recordId
	E025 dokumento (ambulatorinio apsilankymo įrašo) identifikatorius ESIS sistemoje.
	Taip

	doctorId
	Gydytojo (naudotojo) identifikatorius ESIS sistemoje.
	Taip

	personGuid
	Paciento identifikatorius (GUID) ESIS sistemoje.
	Taip

	returnUrl
	URL, į kurį naudotojas grąžinamas baigus darbą DI sprendime.
	Taip

	form
	Formos tipas. Konstanta: e025.
	Taip



1.13. E025 duomenų priėmimo API – ESIS suteikia autentifikuotą API metodą struktūrizuotiems E025 duomenims priimti ir įrašyti.
1.13.1. Metodas: PUT /patient-records/e025s/{id}/full  (kur {id} = recordId).
1.13.2. Autentifikacija: statinis Subscription-Key antraštės raktas ir Authorization: Bearer <JWT> (HS256, pasirašomas suderintu raktu).
1.13.3. Turinio formatas: application/json (laukų struktūra nurodyta žemiau pateiktoje JSON laukų lentelėje).
1.14. Grįžimas į ESIS – baigus darbą, naudotojas grąžinamas į ESIS apsilankymo langą pagal perduotą returnUrl.
1.15. Perduodamų E025 duomenų struktūra – duomenys perduodami JSON formatu.

	Laukas (JSON)
	Aprašymas

	id
	E025 įrašo identifikatorius (recordId).

	anamnesis
	Anamnezė.

	complaints
	Nusiskundimai.

	objectiveCondition.objectiveCondition
	Objektyvi būklė.

	objectiveCondition.pulse
	Pulsas.

	objectiveCondition.systolicBloodPressure
	Sistolinis arterinis kraujospūdis.

	objectiveCondition.diastolicBloodPressure
	Diastolinis arterinis kraujospūdis.

	objectiveCondition.height
	Ūgis.

	objectiveCondition.weight
	Svoris.

	performedTreatmentDescription
	Taikytas gydymas.

	performedMedicationTreatment
	Taikytas medikamentinis gydymas.

	performedLabTestsResults
	Atliktų tyrimų aprašymas / rezultatai.

	testsAndConsultationsPlanDescription
	Tyrimų ir konsultacijų planas.

	recommendations
	Rekomendacijos.

	remarks
	Pastabos.

	conditions[]
	Diagnozės (masyvas). Kiekvienas elementas: diseaseCode – TLK-10-AM kodas; isPrimary – ar diagnozė pagrindinė.




Tiekėjas gali siūlyti lygiaverčius techninius sprendimus, suderinęs juos su Pirkėju ir ESIS tiekėju. Visi papildomi Tiekėjo pusės DI sprendimo ar integracinės sąsajos pritaikymai, būtini pasiūlytam sprendimui įgyvendinti, atliekami Tiekėjo sąskaita, išskyrus pritaikymus, kylančius iš individualių Pirkėjo reikalavimų arba iš Pirkėjo ar ESIS tiekėjo pusės pakeitimų (pvz., ESIS sąsajos, formų struktūros ar reikalavimų pasikeitimo), kurie atliekami Pirkėjo sąskaita.
[bookmark: _Ref234414971]Integracinė sąsaja turi būti sukurta ir pritaikyta naudoti ne vėliau kaip per 3 mėnesius nuo Sutarties pasirašymo dienos.

Paslaugų teikimas
DI sprendimo ir paslaugų apskaita
Sutarčiai skiriama fiksuota maksimali lėšų suma. Tiekėjas pasiūlyme turi pateikti ne mažiau kaip du skirtingus DI sprendimo licencijos (prenumeratos) planus, kurių kiekvienas turi skirtingą į mėnesinį mokestį įskaičiuotą bazinę formų apdorojimo apimtį. Pirkėjas sutarties vykdymo metu turi teisę kiekvieną mėnesį pasirinkti taikytiną planą ir, esant poreikiui, jį keisti kitam ataskaitiniam mėnesiui, nekeičiant Sutarties sąlygų ir neviršijant Sutartyje numatytos maksimalios lėšų sumos. 
DI sprendimo licencija (prenumerata) pagal pasirinktą planą turi užtikrinti:
1.16. Įskaičiuotą ne mažiau kaip 500 naudotojų paskyrų administravimą;
1.17. Įskaičiuotą ne mažiau kaip 100 naudotojų prisijungimą vienu metu (formų teikimą apdorojimui).
1.18. Į pasirinktą planą įskaičiuotą bazinį formų apdorojimo kiekį per mėnesį, nurodytą Tiekėjo pasiūlyme konkrečiam planui;
1.19. Jeigu per ataskaitinį mėnesį Pirkėjas neišnaudoja viso į pasirinktą planą įskaičiuoto formų apdorojimo kiekio, į kitą mėnesį perkeliama 50 procentų neišnaudoto kiekio. Perkeltas kiekis pridedamas viršijus einamo mėnesio limitą ir į tolimesnį mėnesį neperkeliamas.
Mėnesio pabaigoje turi būti skaičiuojamas faktinis DI sprendimo naudojimas pagal per ataskaitinį mėnesį apdorotų formų skaičių.
Papildomos formos gali būti apmokestinamos tik tais atvejais, kai per ataskaitinį mėnesį viršijamas į mėnesinį mokestį įskaičiuotas formų apdorojimo kiekis. Tokiu atveju turi būti taikoma Tiekėjo pasiūlyme nurodyta fiksuota kaina už kiekvieną papildomai apdorotą formą.
Mėnesinis mokestis skaičiuojamas pagal tą planą, kurį Pirkėjas pasirinko konkrečiam ataskaitiniam mėnesiui. Pirkėjas neprivalo iš anksto įsipareigoti naudoti didesnės apimties plano visą Sutarties laikotarpį ir turi turėti galimybę pradėti nuo mažesnės apimties plano.
Jeigu dėl DI sprendimo sutrikimo Pirkėjas negali naudotis sistema ar esminėmis jos funkcijomis, už atitinkamą ataskaitinį mėnesį taikomas mėnesinis mokestis mažinamas proporcingai kalendorinių dienų skaičiui, kuriomis sistema buvo nepasiekiama arba neveikė taip, kad jos nebuvo galima naudoti pagal paskirtį.
Plano keitimas turi būti galimas ne rečiau kaip vieną kartą per mėnesį. Pirkėjui pakeitus planą, naujas planas taikomas nuo kito ataskaitinio mėnesio pradžios arba nuo kitos su Tiekėju suderintos datos, kai tai techniškai įmanoma.
Bendra pagal Sutartį mokėtina suma negali viršyti Sutartyje nustatytos maksimalios lėšų sumos. Pasiekus šią sumą, paslaugų teikimas ir apmokėjimas vykdomi tik Sutartyje nustatyta tvarka, papildomos apimtys negali būti apmokestinamos be atskiro Pirkėjo sprendimo.
Formos apdorojimu laikomas tik naujo medicininio dokumento parengimas DI sprendimu. Esamo parengto dokumento peržiūra, redagavimas, taisymas, papildymas, kopijavimas ar pakartotinis atidarymas neturi būti laikomas nauju formos apdorojimu ir neturi būti papildomai apmokestinamas kaip nauja forma.
Tiekėjas turi užtikrinti, kad Pirkėjas galėtų gauti aiškią mėnesinę naudojimo ataskaitą, kurioje būtų nurodyta: ataskaitiniam mėnesiui pasirinktas planas, į pasirinkto plano mėnesinį mokestį įskaičiuota formų apdorojimo kvota, faktiškai apdorotų formų skaičius per naudotoją, papildomų formų skaičius, nepanaudotas likutis, perkeltas likutis, apskaičiuotas papildomai apmokestinamų formų kiekis ir bendra to mėnesio mokėtina suma.
Reikalavimai DI sprendimo diegimo, konfigūravimo ir naudotojų apmokymo paslaugoms
Tiekėjas turi įdiegti, sukonfigūruoti, parengti darbui DI sprendimą per 10 darbo dienų nuo sutarties pasirašymo.
Tiekėjas turi pateikti licencijas, reikalingas DI sprendimo naudojimui visa apimtimi.
Naudotojų mokymai:
1.20. Mokymų apimtis: Tiekėjas privalo organizuoti mokymus Pirkėjo darbuotojams. Mokymai turi apimti:
1.20.1. Rekomendacijos apie diktavimo metodiką (kaip kalbėti, kad DI geriausiai suprastų);
1.20.2. Sistemos funkcijų valdymą (įrašymas, redagavimas, kopijavimas);
1.20.3. Rekomendacijas apie duomenų saugumo principus.
1.21. Formatas: Mokymai vykdomi mišriu būdu – gyvai (arba nuotoliniu būdu per vaizdo konferenciją) pirminei grupei ir pateikiant vaizdo įrašus savarankiškam mokymuisi. Bendra tiesioginių mokymų trukmė – ne mažiau kaip 4 akademinės valandos (gali būti skaidoma į sesijas). 
1.22. Administratorių instruktažas: Atskiras instruktažas Pirkėjo sistemos administratoriams (naudotojų valdymas, auditų žurnalų peržiūra, ataskaitų generavimas).
Tiekėjas privalo pateikti išsamius naudotojo vadovus (lietuvių kalba) ir DI sprendimo administravimo instrukciją. Dokumentacija turi būti pateikiama elektroniniu formatu ir nuolat atnaujinama pasikeitus DI sprendimo funkcionalumui.

Reikalavimai Sprendimo priežiūros ir aptarnavimo paslaugoms
Paslaugos apima DI sprendimo pasiekiamumo užtikrinimą, klaidų šalinimą bei konsultacinę pagalbą visą sutarties galiojimo laikotarpį.
Paslaugos apima:
1.23. Pranešimų registravimas ir sprendimas: naudotojai turi turėti galimybę pranešti apie sistemines klaidas ar sutrikimus (pvz., el. paštu), o Tiekėjas privalo reaguoti ir šalinti gedimus;
1.24. Naudotojų paskyrų valdymas: kūrimas, modifikavimas, naikinimas;
1.25. Sistemos pasiekiamumo užtikrinimas: Tiekėjas dės visas pastangas, kad užtikrintų Sprendimo prieinamumą ir veikimą bei savalaikį gedimų pašalinimą;
1.26. DI sprendimo pasiekiamumo užtikrinimas: Tiekėjas dės visas pastangas, kad užtikrintų DI sprendimo prieinamumą ir veikimą bei savalaikį gedimų pašalinimą;
1.27. Mėnesinių ataskaitų teikimas: Pagal poreikį teikiamos ataskaitos apie suteiktas paslaugas ar incidentus.
Paslaugos kokybės lygio reikalavimai (SLA): 
1.28. Darbo valandos: Priežiūra vykdoma darbo dienomis, standartinėmis darbo valandomis;
1.29. Incidentų sprendimo terminai:
1.29.1. Kritinis incidentas (kai sistema visiškai neveikia): Reagavimas – ne vėliau kaip per 1 darbo valandą. Sprendimas – ne daugiau kaip per 6 darbo valandas;
1.29.2. Svarbus incidentas (fiksuojamos sprendimo veikimo klaidos): reagavimas – ne vėliau kaip per 4 darbo valandas. Sprendimas – ne daugiau kaip per 8 darbo valandas;
1.29.3. Nekritinė klaida: pradėti spręsti ne vėliau kaip per 8 darbo valandas. Sprendimas – ne vėliau kaip per 24 darbo valandas.
1.30. Incidentų lygio identifikavimas:
1.30.1. Kritinis incidentas: DI sprendimas nepasiekiamas, negalima atlikti įrašymo ar formų apdorojimo funkcijų;
1.30.2. Svarbus poveikis: Gaunami klaidingi rezultatai, sutrikęs atskirų modulių veikimas;
1.30.3. Konsultacija: Klausimai dėl naudotojų veiksmų, papildomi paaiškinimai.

DI įrankio vystymas ir privalomi atnaujinimai.
1.31. Tiekėjas įsipareigoja nuolat vystyti DI sprendimą ir užtikrinti jo atitiktį saugumo reikalavimams.
1.32. Naujos versijos, skirtos klaidų taisymui, našumo gerinimui ar saugumo spragų šalinimui, laikomos privalomais atnaujinimais ir turi būti diegiamos be papildomo mokesčio.
1.33. Apie esminius pakeitimus, kurie gali turėti įtakos naudotojų darbui, Tiekėjas privalo informuoti Pirkėją iš anksto (pvz., prieš 5 kalendorines dienas).
1.34. Pakeitimų diegimas neturi trikdyti Pirkėjo darbo, o esant būtinybei stabdyti sistemą, darbai atliekami suderintu laiku.

DI kokybės stebėsena ir sistemos optimizavimas, įskaičiuojamas į priežiūros ir aptarnavimo paslaugas.
Grįžtamojo ryšio mechanizmas: 
1.35. Tiekėjas privalo užtikrinti techninę galimybę naudotojams (gydytojams) tiesiogiai įrankio sąsajoje vertinti sugeneruotų dokumentų kokybę (pvz., balais, „nykščio“ simboliais ar tekstiniu komentaru) ir pranešti apie pasikartojančias interpretacijos klaidas. 
1.36. Tiekėjas įsipareigoja reguliariai, bet ne rečiau kaip kartą per mėnesį organizuoti kokybės aptarimo sesijas su Pirkėjo atstovais, kurių metu analizuojami nuasmeninti klaidų pavyzdžiai ir bendras DI tikslumo lygis.
DI veikimo optimizavimas (angl. prompt engineering):
1.37. Tiekėjas, reaguodamas į gautą grįžtamąjį ryšį apie netikslias interpretacijas (pvz., kai modelis nuolat painioja specifinius terminus arba netinkamai struktūruoja informaciją), įsipareigoja be papildomo mokesčio koreguoti DI modelio instrukcijas (angl. system prompts) ir konfigūraciją, siekdamas pagerinti rezultatų tikslumą.
1.38. Nustačius sistemines transkribavimo (STT) klaidas specifiniams medicininiams terminams, Tiekėjas privalo (jei naudojama technologija tai leidžia) papildyti modelio žodyną arba taikyti kitas priemones klaidoms šalinti.
Modelio atnaujinimai: 
1.39. Tiekėjui išleidus naujesnes DI modelių versijas (pvz., perėjus prie geresnio bazinio LLM modelio), kurios užtikrina aukštesnę kokybę ar greitaveiką, šie atnaujinimai Pirkėjui turi būti suteikiami automatiškai kaip bendros prenumeratos ir palaikymo dalis.
Privatumo ribojimai optimizavimo metu: 
1.40. Vykdydamas DI sprendimo tobulinimą ir klaidų analizę, Tiekėjas privalo vadovautis griežtu reikalavimu nenaudoti Pirkėjo duomenų (garso įrašų, transkripcijų) DI modelių mokymui (angl. training). Tobulinimas turi būti atliekamas keičiant veikimo logiką ir instrukcijas, o ne mokant modelį konfidencialiais duomenimis.
Baigiamosios nuostatos
Prieš pradedant realų duomenų tvarkymą, Tiekėjas privalo pasirašyti Duomenų tvarkymo sutartį.
Duomenų atkūrimas: Tiekėjas įsipareigoja savo sąskaita atkurti DI sprendimo veikimą, jeigu sutrikimas įvyko dėl Tiekėjo kaltės.
Saugumo incidentų valdymas: Įvykus ar įtarus asmens duomenų saugumo pažeidimą, Tiekėjas privalo informuoti Pirkėją nedelsiant, bet ne vėliau kaip per 24 valandas.
Konfidencialumas: Tiekėjas neturi teisės atskleisti jokios su sutarties vykdymu susijusios informacijos trečiosioms šalims be Pirkėjo raštiško leidimo, išskyrus atvejus, numatytus sutartyje (pvz., patvirtintiems subrangovams).
Sutarties pabaiga: pasibaigus sutarčiai, visi Pirkėjo duomenys (paskyros ir veiksmų žurnalai) turi būti sunaikinti nedelsiant, bet ne vėliau kaip per 2 dienas. Metaduomenys turi būti nuasmeninami..




